b'\n_START_ARTICLE_\nGulfkrigen\n_START_SECTION_\nIrak invaderer og annekterer Kuwait\n_START_PARAGRAPH_\n2. august 1990 invaderer Irak Kuwait, og Kuwaits emir flykter til Saudi-Arabia. Irak argumenterer for at Kuwait skal v\xc3\xa6re Iraks 19. provins, men FNs sikkerhetsr\xc3\xa5d ford\xc3\xb8mmer invasjonen og krever at Irak skal trekke seg ut. Irak retter seg ikke etter dette, og 6. august vedtar sikkerhetsr\xc3\xa5det en omfattende handelsboikott av Irak i en ny resolusjon. 8. august annekterer Irak formelt Kuwait.\n_START_SECTION_\nSaudi-Arabia: Operation Desert Shield\n_START_PARAGRAPH_\nDet oppstod n\xc3\xa5 frykt for at Irak skulle fortsette \xc3\xa5 ekspandere, og n\xc3\xa5 invadere de oljerike omr\xc3\xa5dene i Saudi-Arabia. 10. august blir derfor 12 arabiske regjeringssjefer enige om \xc3\xa5 opprette en panarabisk styrke for \xc3\xa5 forsvare Saudi-Arabia. Allerede dagen etter kommer de f\xc3\xb8rste soldatene fra Egypt._NEWLINE_Samtidig begynner ogs\xc3\xa5 USA \xc3\xa5 bli bekymret, og sender styrker til Den persiske gulf og Saudi-Arabia, i det som blir kalt Operation Desert Shield; forsvaret av Saudi-Arabia f.o.m da de f\xc3\xb8rste amerikanske styrkene ankommer 7. august.\n_START_SECTION_\nKoalisjonen angriper: Operation Desert Storm\n_START_PARAGRAPH_\nKoalisjonens kampanje ble innledet med en omfattende luftoffensiv som startet torsdag natt den 17. januar kl 00:30 (norsk tid). Irak svarte umiddelbart med \xc3\xa5 avfyre Scud-missiler mot Israel og Saudi-Arabia, og den 29. januar invaderte de den saudiske byen Khafji (se Slaget ved Khafji). De irakiske styrkene ble omsider presset tilbake til grensa to dager senere. Mellom den 24. og den 28. februar ble Kuwait frigjort av allierte styrker, som ogs\xc3\xa5 sveipte over store deler av det s\xc3\xb8rlige Irak og raskt omringet de irakiske styrkene. Bakkekampanjen avgjorde krigen i l\xc3\xb8pet av hundre timer, og den 28. februar erkl\xc3\xa6rte USAs president George H.W. Bush krigen over og annonserte en v\xc3\xa5penhvile.\n_START_SECTION_\nLand i koalisjonsstyrkene\n_START_PARAGRAPH_\nLandene i koalisjonen inkluderte bl.a. Argentina, Australia, Bahrain, Bangladesh, Belgia, Canada, Tsjekkoslovakia, Danmark, Egypt, Frankrike, Tyskland, Hellas, Italia, Japan, Kuwait, Marokko, Nederland, New Zealand, Niger, Norge, Oman, Pakistan, Polen, Portugal, Qatar, Saudi-Arabia, Senegal, S\xc3\xb8r-Korea, Spania, Syria, Tyrkia, De forente arabiske emirater, Storbritannia og USA. Tyskland og Japan stod kun for \xc3\xb8konomisk st\xc3\xb8tte, i stedet for milit\xc3\xa6r bistand. USA ba Israel om ikke \xc3\xa5 delta i krigen, trass i rakettangrepene fra Irak mot Israel. India var ikke en del av koalisjonen, men bidro med milit\xc3\xa6r st\xc3\xb8tte til USA, i form av lokaliteter for \xc2\xabrefuelling\xc2\xbb._NEWLINE_Norge var et av landene som deltok i koalisjonsstyrkene, og sendte bl.a. kystvaktskipet KV \xc2\xabAndenes\xc2\xbb. Skipet var et st\xc3\xb8ttefart\xc3\xb8y for den danske korvetten "Olfert Fischer" i forbindelse med FN-blokaden av Irak. Omr\xc3\xa5det som Andenes opererte i ble betegnet som forholdsvis rolig. P\xc3\xa5 land bidro Norge med et feltsykehus.\n_START_SECTION_\nNyhetsdekningen\n_START_PARAGRAPH_\nKrigen fikk massiv dekning i nyhetsmediene. Det var s\xc3\xa6rlig TV som brakte folk siste nytt, og den amerikanske nyhetskanalen CNN fikk sitt store gjennombrudd som global nyhetsformidler i forbindelse med denne krigen. For f\xc3\xb8rste gang i historien kunne man f\xc3\xb8lge en krig p\xc3\xa5 direkten fra TV-stolen i stuen. Det var i s\xc3\xa6rdeleshet Peter Arnetts reportasjer som vakte stor oppmerksomhet. Han var en av f\xc3\xa5 pressefolk som fikk tillatelse til \xc3\xa5 oppholde seg i Bagdad under bombingen av byen. Arnett og CNN fikk mye ros for sin kritiske dekning, men ikke alle var like glade for hans fors\xc3\xb8k p\xc3\xa5 \xc3\xa5 skildre andre sider ved krigen enn det som var strengt regulert av USAs milit\xc3\xa6re. Blant annet s\xc3\xa5 kalte general Norman Schwarzkopf ham for landsforr\xc3\xa6der og mente videre at CNN hjalp fienden._NEWLINE_For de fleste ble krigen en forbl\xc3\xb8ffende demonstrasjon av en h\xc3\xb8yteknologisk krig med kryssermissiler som fulgte terrenget i tretopp-h\xc3\xb8yde hundrevis av kilometer - og med laserstyrte missiler som tilsynelatende kunne treffe sine m\xc3\xa5l meget presist. Fly som var usynlig for radaren var ogs\xc3\xa5 noe teknologisk nytt. Dermed ble ogs\xc3\xa5 nyhetsdekningen p\xc3\xa5 TV raskt kritisert for \xc3\xa5 fremstille krigen som et videospill, samt skape inntrykk av en steril krig uten menneskelige ofre.'